**לימוד אומנות**

**מסכת קידושין דף פ״ב עמוד א - ב**

ב**משנה** מובאות דעות של **תנאים** בענייני לימוד מקצוע:

**רבי מאיר** אומר: לעולם ילמד אדם את בנו אומנות (=מלאכה, פרנסה) נקייה וקלה, אבל בנוסף לכך יתפלל לקדוש ברוך הוא שהעושר והנכסים שלו, שישלח הצלחה לבן בפרנסתו, שהרי בכל אומנות יש אפשרות להצליח ולהתעשר או חלילה להיכשל ולהיות עני כי בסופו של דבר הצלחתו של אדם נקבעת בידי שמיים לפי זכותו ומעשיו של האדם.

**רבי שמעון בן אלעזר** אומר: יש "קל וחומר" שמוכיח שהאדם היה צריך להתפרנס בקלות: חיות ועופות מוצאים את מזונותיהם בלי שלמדו מקצוע ובלי מאמץ, והרי הם נבראו רק כדי לשמש את האדם. האדם הרבה יותר חשוב מהחיות והעופות, שהרי הוא נברא כדי לשמש את קונו (=אלוקים, שכל הבריאה שלו כולל האדם), האם לא דין(=האם לא ראוי) שהאדם יתפרנס בקלות, בלי צער וסבל?!

אלא, הסיבה שאדם מתפרנס בקושי רב היא משום שקלקל את מעשיו ולא עשה את המוטל עליו. דוגמא לכך: האדם הראשון נכשל ואכל מעץ הדעת ולכן נתקלל בקללת "בזעת אפך תאכל לחם" וקיפח (=הכה, קילקל) את פרנסתו.

**אבא גוריין איש צדיין** אומר בשם **אבא גורייא**: לא ילמד אדם את בנו להיות חמר (=מוביל חמורים) ולא גמל (=מוליך גמלים) ולא קדר (=מייצר קדרות) ויש גורסים במקום קדר: קרר (=בעל קרון, עגלה) וספן (=מלח) כי כל אילו רגילים לצאת למסעות ארוכים וכשנגמר האוכל שהכינו לדרך הם גוזלים מכאן ומשם כגון ממטעים ופרדסים שבצידי הדרך וכדומה. וכן לא ילמד אדם את בנו לרעות צאן כי דרכם של הרועים לרעות את צאנם בשדות של אנשים אחרים ולגזול את היבול, ולא ילמד את בנו להיות חנווני כי החנוונים היו מרמים במשקולות. כל ששת העיסוקים הללו נחשבים אומנות של ליסטים. אלו מקצועות של גנבים.

**רבי יהודה** אומר **משמו** של אבא גוריא: החמרין -רובם רשעים כי הם עלולים לגנוב אוכל בדרך כגון משדות ופרדסים וכדו׳. אבל הגמלין רובם כשרים כי הם רגילים ללכת במדבר והם חוששים משודדים ומתנאי המדבר הקשים ולכן הם עושים תשובה ומתפללים לה׳ שיציל אותם. מאותה סיבה הספנים רובם חסידים כי הם מפליגים בים וחוששים מהסערות בים ומטביעה ולכן הם מלאי יראת שמיים.

הטוב שברופאים עלול להגיע לגהינום.

רש"י מביא שני פירושים לכך:

א. הרופא לא חושש ממחלה כי אוכל אוכל בריא ולכן אינו בא לידי שיברון לב ותשובה ועלול לחטוא.

ב. לפעמים בא אליו עני ומבקש טיפול רפואי והרופא דוחה אותו כי אין לו במה לשלם וכך הרופא עלול לגרות למותו של אדם.

ג. לפעמים הרופא נותן בטעות תרופה לא מתאימה וגורם בשגגה למות אדם.

הכשר שבטבחים שותפו של עמלק כי הוא שוחט את הבהמה ולפעמים השחיטה פסולה והבהמה טריפה אל הוא מסתיר זאת כדי לא להפסיד ממון רב ומוכר את הבשר כאילו הוא כשר ומכשיל את הציבור באכילת טרפות.

**רבי נהוראי** אומר: אני מלמד את בני אך ורק תורה כי אדם אוכל משכרה בעולם הזה והקרן קיימת לו לעולם הבא. לעומת ליומוד התורה, בשאר כל האומנויות אתה נהנה מהם בעולם הזה ולעולם הבא לא נשאר כלום.

גם בעולם הזה יש יתרון לעוסקים בתורה כי כל האומנויות שהן עבודות פיזיות, כשאדם נעשה חולה או זקן ואינו יכול לעסוק במלאכתו - הוא מת ברעב. אבל התורה דורשת מאמץ שכלי ולא גופני ולכן ניתן להמשיך לעסוק בה גם בזקנה. בנוסף לכך, התורה מקנה לאדם ערכים ומלמדת אותו לחיות חיים הגונים ונכונים וכך היא משמרת אותו מכל רע בנערותו (התמכרויות,סמים וכו) ונותנת לו אחרית ותקווה לעת זקנה - הוא יכול להמשיך ללמוד וללמד גם כשהוא זקן והגוף כבר לא מתפקד. אדם שלומד תורה בנערותו, עליו נאמר הפסוק ״וקוי השם יחליפו כח״ (מי שמקווה לה׳ ולומד את תורתו - מתחדש ומתרענן) ומי שלומד תורה בזקנותו עליו נאמר ״עוד ינובון בשיבה" (=עוד יתנו פרי ויועילו בגיל זקנה).

**גמרא**

דרש בר קפרא: לעולם (=תמיד) ילמד אדם את בנו אומנות נקייה וקלה. הגמרא שואלת מהי אומנות זו ומביאה את תשובת רב יהודה: למשל 'מחט של תלמים' כלומר תפירה יפה, ישרה ואיכותית.

תניא (שנויה ברייתא):

רבי (=רבי יהודה הנשיא) אומר אין אומנות שעוברת מן העולם (כל המלאכות עוברות מדור לדור ואינן נעלמות). אשרי (=מאושר) מי שהוריו עובדים באומנות מעולה כגון הכנת בשמים ואוי לו למי שהוריו עוסקים באומנות פגומה כגון בורסקי (=עיבוד עורות, מלאכה מסריחה) שהרי בדרך כלל הבן ימשיך לעסוק במלאכת האב.

אי אפשר לעולם בלי זכרים ונקבות אך אשרי מי שבניו (=ילדיו) זכרים, כי הם שומרים את הנחלה המשפחתית בתוך השבט וכן עוזרים לאב בעבודות המשק. ואוי לו למי שבניו (=ילדיו) נקבות כי צריך לדאוג להן לנדוניה כדי לחתן אותן.

רבי מאיר אמר שלא די ללמד את הבן אומנות נקייה וקלה אלא צריך להתפלל לה׳ שיעניק לבן פרנסה טובה, עושר ונכסים כי ה׳ הוא בעל העושר שנאמר: ״לי הכסף ולי הזהב נאם ה׳ צבאות״

תניא:

רבי שמעון בן אלעזר אומר מימי לא ראיתי צבי קייץ (=מיבש תאנים) וארי סבל ושועל חנווני ולמרות שהם לא למדו מקצוע הם מתפרנסים בקלות אף שכל תפקידם הוא רק לשמש את האדם. אז למה האדם שנברא כדי לעבוד את ה׳ (='קוני') והיה ראוי להתפרנס בקלות, בלי צער, מתפרנס בקושי כה רב?

הביטוי ״**אינו דין** שאתפרנס שלא בצער?!״ זהו **קל וחומר** שמגיע לי להתפרנס בקלות.

אלא שעשיתי מעשים רעים ולכן קילקלתי את פרנסתי שנאמר ״עונותיכם הטו״ (=קלקלו, גרמו לכם שתאבדו את זכויותיכם).